Skihopping i Bulgaria

Bulgaria er ikke en stor skinasjon, selv om landet har tatt OL-medaljer i både skiskyting og langrenn. Bulgarske skihoppere har deltatt i Hoppuka, verdenscupen, VM og OL siden første halvdel av 1970-tallet. De har oppnådd respektable plasseringer ved noen få anledninger.

Skihoppere 

Landets mest meritterte skihopper er Vladimir Brejtsjev, som var med i Hoppuka, verdenscupen og mesterskap (tre OL og fem VM) fra 1977 til 1992. Hans 19.-plass (av 58 deltakere) i normalbakken i OL i Sarajevo i 1984 er den beste plasseringen en bulgarsk skihopper har i OL eller VM for senior. I den tysk-østerrikske hoppuka ble han nummer 25 sammenlagt i 1989/90. Av de sju gangene en bulgarer har blitt blant de 15 beste i verdenscuprenn, har Vladimir Brejtsjev greid det seks ganger, med 7.-plass i storbakken i Planica i mars 1990 som den beste plasseringen. Han ble nummer 34 sammenlagt i verdenscupen sesongen 1989/90. Zakhari Sotirov ble nummer 10 i et verdenscuprenn i Liberec i januar 1990, og er den andre bulgareren som har plassering blant de 15 beste.

Siden 2000 har bare to bulgarere kvalifisert seg til renn i verdenscupen. Georgi Zjarkov var med i et renn i 2001, men greide ikke å ta verdenscuppoeng. Vladimir Zografski deltok første gang i verdenscupen i 2008, og ble i desember 2010 den første bulgarer på 20 år som tok verdenscuppoeng, da han ble nummer 28 i Engelberg. (Til og med sesongen 1992/93 fikk bare de 15 beste i verdenscuprenn poeng; etter det har de 30 beste fått poeng.) Zografski ble juniorverdensmester i Otepää i 2011, og ble også nummer 7 i Hinterzarten i 2010, og tok sølvmedalje i det eutopeiske ungdoms-OL i Szczyrk i 2009. Noen få bulgarske skihoppere konkurrerer nå (2010) i FIS-cupen og kontinentalcupen.

Deltakere i OL, VM og VM i skiflyging 
 Valentin Bozjkov: OL 1984, VM 1985 og 1987, VM i skiflyging 1983
 Vladimir Brejtsjev: OL 1984, 1988 og 1992, VM 1978, 1985, 1987, 1989 og 1991
 Petăr Fărtunov: OL 2006 (kvalifisering)
 Georgi Lazev: VM 1974
 Kiril Petkov: VM 1987
 Zakhari Sotirov: OL 1992, VM 1991
 Angel Stojanov: OL 1984
 Ivan Zarkov: VM 1974
 Zdravko Zdravkov: VM 1978
 Georgi Zjarkov: OL 2002 (kvalifisering) og 2006 (kvalifisering), VM 1995 og 2003 (kvalifisering)
 Emil Zografski: OL 1988 og 1992, VM 1989
 Vladimir Zografski: VM 2009, 2011

Hoppbakker og arrangerte mesterskap 

Vinter-universiaden (studentlekene) i 1983 og 1989 ble arrangert i Sofia, og byen var søkerby til vinter-OL i 1992, 1994 og 2014. Hopprennene under universiaden ble arrangert i Borovets, som har Bulgarias eneste K90-bakke. Denne bakken er imidlertid umoderne, og var forfalt og helt ute av bruk i flere år fra 2001. Landets eneste hoppanlegg som er i vanlig bruk ligger i Samokov, der den største hoppbakken er K40, men også dette anlegget er slitt. Det bulgarske skiforbundet planlegger å bygge et nytt helårs treningsanlegg i Samokov med tre hoppbakker på opptil K70. Skiforbundet vurderer også om det skal bygges et anlegg med større hoppbakker i Sofia, ved foten av fjellet Vitosja. Borovets anses som uegnet for et nytt hoppanlegg fordi infrastrukturen i området er for dårlig.

Mesterskap og viktige renn

Vinter-universiade 
 1983 Sofia / Borovets
 1989 Sofia / Borovets

Kilder 
 FIS: Skihoppere fra Bulgaria (besøkt 17. desember 2010)
 Sports Reference: Bulgaria Ski Jumping  (olympiaresultater, besøkt 17. desember 2010)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, flere sider
 The European Olympic Committees: Results: Szczyrk 2009 (Ski Jumping) (besøkt 17. desember 2010)
 Skisprungschanzen-Archiv: Bulgaria (engelsk, besøkt 17. desember 2010)
 Bălgarska Federatsija Ski / 7 Dni Sport: Obsăzjdat 2 projekta za ski sjantsi u nas (4. desember 2010, bulgarsk, besøkt 17. desember 2010)

Andre eksterne lenker 
 Bălgarska Federatsija Ski - Ski skok (Bulgarias skiforbund - skihopping, bulgarsk)
 Bălgarska Federatsija Ski: Dreams of new hills in Bulgaria (engelsk, 1. november 2010)
 Dnevnik: Bulgaria wants to build ski jumping complex with EU backing  (engelsk, 14. oktober 2010)

Eksterne lenker 
 

Bulgaria
Sport i Bulgaria